Vivi Kier (KF), 2011-02-25:
Jeg skal sige, at jeg ikke bare taler på De Konservatives vegne i den her tale.
Jeg taler også på Venstres vegne.
Det er jo ikke første gang, vi står og taler om ulighed i sundhed.
Det er et vigtigt tema, og vi har efterhånden taget debatten mange gange her i salen.
Jeg må sige, at jeg synes, det er et væsentligt tema, og at det er meget, meget vigtigt, at vi konstant forholder os til emnet, fordi vi ved, at der er ulighed i vores sundhedstilstand, men også fordi vi ikke præcis ved, hvad det er, der skal til, for at vi gør den her gruppe mennesker sundere.
Det helt nemme svar ville jo være: Vi sikrer os, at alle får en uddannelse, idet vi ud af adskillige undersøgelser kan se, at jo bedre uddannelse vi har, jo sundere bliver vi.
Derfor har den her regering også søsat adskillige projekter for at fremme lighed i sundhed, og ministeren har allerede redegjort for en hel del af dem, så det skal jeg undlade at remse op igen.
Et andet værktøj, som vi ikke har berørt så meget i dag, er sundhedsprofiler.
Sundhedsprofiler er faktisk et rigtig vigtigt værktøj for de kommuner, der sidder med opgaven med den borgerrettede forebyggelsesindsats.
Her kan man gå ind og måle ting.
Vi snakker jo rigtig meget om, at vi godt kan se, at der er den her ulighed i sundhed på rigtig mange områder.
Men kigger vi så på alkoholområdet, kan vi se, at der ligger det helt ovre i den anden grøft.
Det er jo faktisk den gruppe af borgere, som ligger i den højeste indkomstgruppe, som har et massivt alkoholforbrug.
Vi ved, at mennesker med god økonomi og uddannelse holder op med at ryge.
De lytter til de sundhedskampagner, der gennemføres.
Derimod ved vi også, at mennesker med lave indkomster fortsat ryger og har en forkert livsstil set med vores øjne.
For vi når dem ikke gennem de her landsdækkende kampagner.
Vi er nødt til at målrette vores kampagner eller målrette den indsats, vi vil gøre.
Det er jo det, mange partier herinde har gjort i fællesskab via vores satspuljer, fordi vi ikke præcis ved, hvad det er, der skal til.
Så må jeg sige, at 1 kg gulerødder fortsat er billigere end 1 kg chips eller 1 l sodavand.
Jeg vil også gerne sige, at jeg ikke ønsker at bestemme, hvordan folk skal leve, men jeg vil gøre alt muligt for, at folk er oplyste, ved, hvad det betyder, og hvor dejligt det er, hvis man eksempelvis bevæger sig en halv time hver dag; at man får lidt mere overskud; at det betyder noget, om man sidder og drikker sodavand og spiser chips hele dagen, eller om man får havregrød til morgenmad.
Havregrød er faktisk et rigtig, rigtig godt produkt, som ikke koster ret mange penge.
Ulighed i sundhed er et væsentligt tema, og hos De Konservative og Venstre er vi meget optaget af hele tiden at prioritere det her emne.
Så vil jeg på vegne af Birgitte Josefsen fra Venstre, Liselott Blixt fra Dansk Folkeparti, undertegnede fra Det Konservative Folkeparti, Per Ørum Jørgensen fra Kristendemokraterne og Pia Christmas-Møller, som er uden for partierne, læse vores forslag til vedtagelse op.
Forslag til vedtagelse Folketinget konstaterer, at regeringen sammen med en række andre partier igennem en årrække både på det sociale, det beskæftigelsesmæssige og det sundhedsmæssige område har taget en række initiativer, der har til formål at understøtte socialt udsatte gruppers lige adgang til offentlige sundhedsydelser.
Heri indgår indsatser målrettet forebyggelse, sundhedsfremme og støtte til at benytte eksisterende muligheder i det danske sundhedsvæsen, og som medvirker til at reducere den sociale ulighed. Folketinget opfordrer regeringen til at fortsætte arbejdet med at forbedre befolkningens sundhedstilstand generelt, herunder med initiativer der har særligt fokus på udsatte grupper, der erfaringsmæssigt er vanskelige at nå med forebyggelse og sundhedsfremme.